Ο **Όσκαρ Λουτς** (εσθονική γλώσσα: *Oskar Luts*, 26 Δεκεμβρίου 1886/ 7 Ιανουαρίου 1887 – 23 Μαρτίου 1953) ήταν Εσθονός συγγραφέας που άκμασε κατά το πρώτο μισό του 20ού αιώνα. Τιμήθηκε με διάφορα βραβεία για το συνολικό έργο του, ενώ πολλές από τις νουβέλες του έχουν μεταφερθεί στον κινηματογράφο.

Βιογραφία
---------

Ο Λουτς γεννήθηκε στις 26 Δεκεμβρίου του 1886 (π.η.) στο Järvepera της επαρχίας Κααρέπερε της Εσθονίας (η οποία τότε αποτελούσε έδαφος της Ρωσικής Αυτοκρατορίας) και ήταν γιος υποδηματοποιού. Πέρασε τα παιδικά του χρόνια στον οικισμό Παλαμούσε, κοντά στο Τάρτου και στη συνέχεια εισήχθη στο Πανεπιστήμιο του Τάρτου, όπου σπούδασε φαρμακευτική. Αργότερα έλαβε μέρος στον Α΄ Παγκόσμιο Πόλεμο ως στρατιωτικός φαρμακοποιός στον ρωσικό αυτοκρατορικό στρατό. Τα πρώτα έργα του δημοσιεύθηκαν και γνώρισαν επιτυχία ήδη από τις αρχές της δεκαετίας του 1910 και κατά το 1922 αποφάσισε να ασχοληθεί επαγγελματικά με τη συγγραφή. Υποστηρίζεται πως κατά την περίοδο του Μεσοπολέμου συγκαταλεγόταν στους δημοκρατικών πεποιθήσεων λογοτέχνες της πατρίδας του.

Η οικία-μουσείο του Λουτς στο Τάρτου.
Μετά τον Β΄ Παγκόσμιο Πόλεμο και την προσάρτηση της Εσθονίας στη Σοβιετική Ένωση, παρέμεινε στη χώρα και ήταν ο πρώτος Εσθονός λογοτέχνης κατά τη σοβιετική περίοδο που τιμήθηκε με το βραβείο του Συγγραφέα του Λαού από την Ένωση Συγγραφέων της ΣΣΔ Εσθονίας, ενώ κατόπιν έλαβε και το παράσημο της Εργατικής Κόκκινης Σημαίας. Επιπλέον, αρκετά από τα έργα του μεταφέρθηκαν στον κινηματογράφο. Σε αυτά περιλαμβάνονται το *Στο παρασκήνιο* (1956) σε σκηνοθεσία Κάλγιο Κίισκ και η τριλογία του Άρβο Κρουούσεμεντ, *Άνοιξη*, *Καλοκαίρι* και *Φθινόπωρο*. Από την άλλη, ορισμένα από τα βιβλία του απαγορεύτηκαν από το σοβιετικό καθεστώς. Απεβίωσε τον Μάρτιο του 1953 από καρκίνο. Στο Τάρτου λειτουργεί μουσείο αφιερωμένο στη ζωή και το έργο του.

Ήταν παντρεμένος με τη Βαλεντίνα Κριβίτσκαγια (πολωνικής και λευκορωσικής καταγωγής). Αδελφός του ήταν ο σκηνοθέτης και επιχειρηματίας, Θίοντορ Λουτς (1896-1980), ο οποίος αναφέρεται ως ένας από τους θεμελιωτές του εσθονικού κινηματογράφου.

Έργο
----

Το 1912 δημοσιεύθηκε η πρώτη του νουβέλα με τίτλο *Άνοιξη*, στην οποία περιγράφονται με εύθυμο τρόπο καταστάσεις από τη ζωή των μαθητών της επαρχίας. Η *Άνοιξη* αποτελεί ένα από τα δημοφιλέστερα βιβλία της εσθονικής λογοτεχνίας και έχει μεταφραστεί σε περισσότερες από δέκα γλώσσες. Άλλα έργα του Λουτς είναι οι νουβέλες *Καλοκαίρ*ι (1918-1919), *Ο γάμος του Τόοτς* (1921), *Καθημερινή ζωή* (1924), *Στις πίσω αυλές* (κυκλοφόρησε το 1933 και ασχολείται με τη ζωή των κατοίκων στα προάστια), *Μια ήσυχη γωνία* (εκδόθηκε το 1934 και μέσα από τις σελίδες του ο συγγραφέας καυτηριάζει τις φιλοφασιστικές αντιλήψεις που κυριαρχούσαν στους κόλπους της μειονότητας των Γερμανών της Βαλτικής) κλπ.

Εργογραφία (ενδεικτική)
-----------------------

* *Άνοιξη* (1912)
* *Καλοκαίρι* (1918-1919)
* *Ο γάμος του Τόοτς* (1921)
* *Η ζωή του Άντρες* (1923)
* *Καθημερινή ζωή* (1924)
* *Στις πίσω αυλές* (1933)
* *Μια ήσυχη γωνία* (1934)
* *Φθινόπωρο* (1938)

Παραπομπές
----------

1. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb121756765. Ανακτήθηκε στις 10  Οκτωβρίου 2015.
2. 1 2 3 4 5 6 7  «Oskar Luts - Biography». *estlit.ee* (στα Αγγλικά). Estonian Literature. Ανακτήθηκε στις 11 Απριλίου 2019.
3. 1 2 3 4 5 6 7  *Μεγάλη Σοβιετική Εγκυκλοπαίδεια*. **20ος**. Αθήνα: Εκδοτική Εταιρεία Ακάδημος. 1980. σελ. 253.
4. 1 2  Rollberg, Peter (2016). *Historical Dictionary of Russian and Soviet Cinema* (β΄ έκδοση). Lanham, Maryland: Rowman & Littlefield. σελ. 460.
5. ↑  «Oskar Luts House Museum». *visitestonia.com* (στα Αγγλικά). Visit Estonia. Αρχειοθετήθηκε από το πρωτότυπο στις 11 Απριλίου 2019. Ανακτήθηκε στις 11 Απριλίου 2019.

Βιβλιογραφία
------------

* *Μεγάλη Σοβιετική Εγκυκλοπαίδεια*. **20ος**. Αθήνα: Εκδοτική Εταιρεία Ακάδημος. 1980.
* Rollberg, Peter (2016). *Historical Dictionary of Russian and Soviet Cinema* (β΄ έκδοση). Lanham, Maryland: Rowman & Littlefield.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 27108708
* **Europeana**: agent/base/94810
* LCCN: n86096273
* ISNI: 0000 0001 0881 6993
* GND: 118879162
* SUDOC: 030315832
* BNF: cb121756765 (data)
* BIBSYS: 90321980
* NKC: xx0002774

 |

 |